Nou dat dit aan die lig gekom het dat Nommer Een vrywaring gesoek het by die sjeiks van die Verenigde Arabiese Emirate (VAE) en Dubai sy tweede tuiste wil maak, hoop ’n mens dat daar vir Hlaudi ook plek op die Gupta-straler is. Met ’n man wat geen naskoolse kwalifikasies het nie, kan Hlaudi aangestel word om saans die Guptas en Zuma se skouers te masseer, want hy was goed om die waarheid te masseer.
Die VAE het natuurlik nie ’n uitleweringsooreenkoms met Suid-Afrika nie en as Nommer Een en sy trogvreters nou voete in die wind slaan, is die kanse nul dat hierdie man sy dag in die hof kan kry.
Dis presies wat Idi Amin gedoen het. Amin het ook na die Midde-Ooste gevlug toe die wêreld vir hom warm geword het. Snaaks hoe diktators mekaar nadoen.
Daar was eintlik geen staatskaping nie: Suid-Afrika is deur Zuma op ’n silwer skinkbord aan die Guptas weggegee. Die ANC is by die vurk in die kruispad. Hulle het net eintlik twee keuses. Óf hulle kies Zuma, óf hulle kies Suid-Afrika. Kies hulle Zuma, sal die geskiedenis hulle beoordeel as lamsakkig en lafhartig.
Dit maak ook nie eintlik meer saak wat die ANC doen nie. Hulle gaan nooit werklik herstel van die stink reuk wat om die ANC se koppe dartel nie. Te lank het hulle Zuma en die staatskapers beskerm. Wanneer hierdie Zuma/Gupta-kaartehuis ineen gaan tuimel, durf ons nooit vergeet wie die verdedigers van hierdie lotjie was nie.
Hierdie oor-en-weer-liegtery van die nuwe elite soos Molefe en Brown is endemies van die Zuma-administrasie.
Lynne Brown, jy en jou gabbas moet weet Suid-Afrika het nie meer tyd vir grappies en speletjies nie.